tartuNLP/wikipedia-smugri-20251201 huggingface dataset:
Bandyliigakausi 2021–2022

Jääpallon Suomen mestaruus kaudella 2021–2022 ratkaistiin yhdeksän joukkueen kaksinkertaisen runkosarjan, ja jatkosarjojen jälkeen kuuden parhaan joukkueen kesken pelattavilla pudotuspeleillä. Suomen mestaruudesta pelattiin 112. kertaa. Bandyliigan järjesti Suomen Jääpalloliitto. 
Porvoon Akilles oli puolustava Suomen mestari. Mestaruuden voitti Lappeenrannan Veiterä.
Taustaa.
Petra Verhelästä tuli ensimmäinen naistuomari Bandyliigan ottelussa.
Joni Maarasesta tuli kaikkien aikojen eniten Bandyliiga-otteluita pelannut pelaaja.
Jari Hyttinen ja Jonathan Hyttinen tekivät molemmat maalin Akilleksen ottelussa WP-35:ttä vastaan.
HIFK pelasi koko kauden evakossa Oulunkylässä Brahenkentän remontin takia.
Televisiointi.
Yle Areena televisioi loppuottelun. Ottelun selosti Jarmo Lehtinen ja kommentaattorina toimi Esko Tammilehto.
Runkosarja.
Kaksinkertainen runkosarja alkoi 19.11.2021 ja päättyi 2.2.2022.
Ylempi loppusarja.
Ylemmässä loppusarjassa pelaa runkosarjan neljä parasta joukkuetta. Loppusarjan kaksi parasta joukkuetta etenevät suoraan välieriin.
Alempi loppusarja.
Alemmassa loppusarjassa pelaavat runkosarjassa sijoille 5. - 9. sijoittuneet joukkueet. Loppusarjassa jaetaan lähtöpisteet runkosarjan sijoitusten perusteella (5. 3p, 6. 2p, 7.1p). Runkosarjan kaikki pisteet ja maalit nollataan. Alemman loppusarjan kaksi parasta joukkuetta etenevät puolivälieriin.
Puolivälierät.
Puolivälierät pelattiin paras kolmesta -periaatteella.
Välierät.
Välierät pelattiin paras viidestä -periaatteella.
Suomen mestarit.
Lappeenrannan Veiterän joukkue 2021–2022: Aaro Heimala (mv), Topi Peuhkuri (mv), Lauri Weiland (mv), Saku Herranen (mv), Joel Reponen, Antti-Juuso Ropo, Joonas Peuhkuri, Veeti Hyvärinen, Niklas Valtanen, Johan Segerman, Christian Laibert, Tuomas Liukkonen, Esko Liukkonen, Paavo Huuhtanen, Samppa Äikäs, Emil Segerman, Manu Puumalainen, Juuso Käärmeniemi, Matias Lehtonen, Tero Liimatainen, Tuukka Loikkanen, valmentajat: Tero Nieminen (päävalm.), Joonas Ylä-Outinen, valmentajat: Toni Taalikka huoltajat: Timo Tirkkonen, Reino Tuulasvaara joukkueenjohtaja: Harri Peuhkuri
Palkitut.
Runkosarjan pistepörssin voittaja
Runkosarjan paras maalintekijä
Pudotuspelien pistepörssin voittaja
Pudotuspelien paras maalintekijä
Denzel Washingtonin filmografia

Tämä on Denzel Washingtonin filmografia.
Ajakka

Ajakka on paikoin syvä ja rantaviivaltaan varsin mutkainen järvi Kuusamon pohjoisosassa. Sen pinta-ala on 86 hehtaaria. Etäisyys Kuusamon kuntakeskuksesta on 33 kilometriä pohjoiseen.
Maantiede.
Ajakan pituus lännestä itään on 2,2 kilometriä. Järven länsiosan syvin kohta on 14 metriä. Keskiosasta itään järvi syvenee aina 42 metriin. Siitä koilliseen järvi madaltuu, mutta ei tasaisesti. Järven keskiosan itään työntyvä kapea Ajakanniemi ja sen koillispuolinen Ajakansaari erottavat matalaa Ajakanlahtea pääaltaasta. Ajakan rannoilla on pientaloja metsän siimeksessä, länsirannalla on Säkkilän kylän kulttuurimaisemaa.
Ajakan pohjoispuolella sijaitseva Ahvenjärvi, koillispuolella sijaitseva Kuivajärvi ja eteläpuolella sijaitseva Lukkolainen ovat samalla korkeustasolla Ajakan kanssa. Ajakan länsipuolisen Säkkilänjärven korkeustaso on 0,1 metriä alempi. Ajakan ja Säkkilänjärven välinen kannas on kapeimmillaan noin 150 metriä leveä.
Ajakan vesitilavuus on 6 745 000 kuutiometriä.
Ajakka (73.022.1.024) kuuluu Kitkajoen yläosan alueeseen (73.022), joka on kolmannen jakovaiheen vesistö Koutajoen vesistössä (73). Toinen jakovaihe on Kitkajärven alue (73.02). Ajakka on Kitkajoen yläosan alueen toiseksi laajin järvi. Sitä edeltää Juumajärvi ja seuraa nimetön järvi ja Lukkolainen. Alueeseen kuuluu 39 vähintään hehtaarin laajuista vakavettä.
Kivenkänä

Kivenkänä on pitkä ja kapea järvi Ruokolahden koillisosassa Etelä-Karjalassa. Sen pinta-ala on 1,8 neliökilometriä. Etäisyys Imatralta on 31 kilometriä pohjoiskoilliseen.
Maantiede.
Kivenkänä on kaakkois–luoteissuuntainen. Reitti järven kaakkoisosasta luoteisosaan on yli kuusi kilometriä, järven leveys on noin 100–500 metriä. Järvi koostuu pääosin salmista ja lahdista. Altaan keskiosasta työntyy itään vesialue, joka jakautuu kolmeksi lahdeksi. Kivenkänässä on useita vähintään 10 metriä syviä alueita, niiden yhteispinta-ala on noin viidesosa järven pinta-alasta. Syvin kohta, 25 metriä, sijaitsee järven luoteisosassa.
Kivenkänässä on kuusi saarta, joista kolme on alle aarin laajuisia luotoja. Varsinaiset saaret ovat järven keskivaiheilla sijaitseva Kalmasaari sekä järven luoteisosassa sijaitsevat Aittasaari ja Kirpsaari. Aittasaaren pinta-ala on yli kaksi hehtaaria.
Kivenkänän rannoilla on runsaasti pientaloja. Maantie ylittää järven matalan Vertalansalmen kohdalla.
Kivenkänän vesitilavuus 10 644 000 kuutiometriä.
Kivenkänä (03.053.1.028) kuuluu Torsanjoen valuma-alueeseen (03.053), joka on kolmannen jakovaiheen vesistö Hiitolanjoen vesistössä (03). Toinen jakovaihe on Torsanjärven valuma-alue (03.05). Kivenkänä on laajin Torsanjoen valuma-alueen 36:sta vähintään hehtaarin laajuisesta vakavedestä. Sitä seuraavat Änikkä, Korpijärvi ja Ruokojärvi.
Saajuu-Palovesi

Saajuu-Palovesi on melko sokkeloinen järvi Sulkavan eteläosassa Etelä-Savossa. Sen eteläiset lahdet sijaitsevat Puumalan alueella. Saajuu-Paloveden pinta-ala on 4,1 neliökilometriä ja rantaviivan pituus yli 38 kilometriä. Etäisyys Mikkelistä on 54 kilometriä itään ja Savonlinnasta 34 kilometriä lounaaseen.
Maantiede.
Saajuu-Palovesi muodostuu Saajuu-nimisestä pääaltaasta, jonka eteläpuolella Palosaaren erottamana ja Palosalmen yhdistämänä sijaitsee Palovesi. Saajuun länsipuolella sijaitsee pohjoiseen työntyvä Hakniemi, jonka länsipuolella sijaitsee etelään työntyvä noin 2,5 kilometriä pitkä Pitkälahti. Saajuuta ja Pitkälahtea yhdistää Hakniemen pohjoispuolinen Kukkarolahti. Saajuun pääaltaan pohjoispuolella sijaitsee lahdista ja salmista koostuva vesialue. Etäisyys järven eteläkolkasta pohjoiskolkkaan on noin 6,3 kilometriä. Reitti Paloveden lounaisosan Talvilahdelta Pitkälahden etelärannalle on yli kahdeksan kilometriä.
Saajuu-Palovedessä on runsaasti saaria ja luotoja. Suurin on noin kahdeksan hehtaarin laajuinen Ruutsaari pääaltaan itäosassa. Pitkälahdessa sijaitsee noin neljän hehtaarin laajuinen Kurkisaari. Palosaareen on maantieyhteys mantereelta, sitä erottaa mantereesta vain vähäinen oja.
Saajuu-Paloveden rannat ovat paikoin jyrkkiä. Paloveden koillisrannan Palovuoren korkeustaso on noin 130 metriä merenpinnan yläpuolella, eli noin 55 metriä järven pintaa korkeammalla. Puikkovuoren laki Saajuun koillisrannalla on noin 140 metriä mpy. Ruutsaaren korkein kohta on noin 90 metriä mpy. Järven rannoilla on jonkin verran peltomaata ja runsaasti pientaloja. Pääosin rannat ovat metsämaata.
Saajuu-Paloveteen virtaa laskuojia ympäröiviltä järviltä (Soojärvi, Kukkarolampi, Vuorilampi, Valkjärvi). Järven luusua sijaitsee Talvilahden itärannalla, josta lähtee noin kilometrin mittainen vesireitti Suuri-Laamioon, joka on osa Pihlajavettä. Saajuu-Paloveden kaakkoispuolella sijaitsee Kulkemus (78,4 metriä mpy).
Saajuu-Palovesi (04.121.1.129) kuuluu Pihlajaveden alueeseen (04.121), joka on kolmannen jakovaiheen vesistö Vuoksen päävesistössä (04). Toinen jakovaihe on Pihlajaveden-Kokonselän alue (04.12) ja ensimmäinen Suur-Saimaan alue (04.1). Pihlajaveden alue on järvien ja saarten mosaiikki, joka kattaa suuren osan Etelä-Savoa. Saajuu-Palovesi on alueen kolmanneksi laajin järvi. Pihlajavesi on selkästi laajin, yli 700 neliökilometriä. Toiseksi laajin on Kulkemus.
Suurjärvi (Ruokolahti)

Suurjärvi on melko kirkas ja valtaosin syvä järvi Etelä-Karjalan ja Etelä-Savon maakuntarajalla. Se sijaitsee suurimmalta osin Ruokolahdessa, luoteinen osa sijaitsee Puumalassa. Suurjärven pinta-ala on 94 hehtaaria, josta noin 20 hehtaaria on Puumalan alueella. Vesitilavuus on 9,7 kuutiohehtometriä. Etäisyys Imatralta on 37 kilometriä pohjoisluoteeseen.
Maantiede.
Suurjärven pituus kaakosta luoteeseen on 2,5 kilometriä. Järven kaakkoinen osa on keskistä ja luoteista osaa kapeampi. Järven itäiset lahdet ovat melko laajoja järven pinta-alaan nähden. Vähintään 10 metriä syvä vyöhyke ulottuu katkeamattomana altaan kaakkoisosasta luoteisosaan ja työntyy myös itäisen Hepolahden alueelle. Vähintään 20 syvä vyöhyke kattaa noin kuudesosan järven pinta-alasta. Syvimmät kohdat, noin 30 metriä, sijaitsevat järven keskiosassa. Länsirannalla 10 metrin syvyyskäyrä kulkee noin 15–30 metrin etäisyydellä rantaviivasta.
Suurjärven luoteisosassa sijaitsee kolme pientä saarta, joilla ei ole karttanimiä. Länsirannalla, jossa järvi syvenee melko jyrkästi, myös maasto kohoaa melko jyrkästi. Suurjärven rannoilla on harvakseltaan pientaloja.
Suurjärveen virtaa yhdeksän laskuojaa, jotka kuljettavat kiintoainesta järveen. Lisäksi järven pohjasta virtaa lähdevettä. Suurjärven ekologinen tila on hyvä (vuonna 2020), mutta järvi on metsätaloustoimille herkkä, joten sen kunnossa pitämiseksi on tehty toimenpiteitä. Suurjärven vesitilavuus on 9 725 000 kuutiometriä.
Suurjärvi (04.121.1.017) kuuluu Pihlajaveden alueeseen (04.121), joka on kolmannen jakovaiheen vesistö Vuoksen päävesistössä (04). Toinen jakovaihe on Pihlajaveden-Kokonselän alue (04.12) ja ensimmäinen Suur-Saimaan alue (04.1). Pihlajaveden alue on järvien ja saarten mosaiikki, joka kattaa suuren osan Etelä-Savoa. Siihen kuuluu yli 400 järveksi luokiteltua vakavettä, joista yhdeksän on yli neliökilometrin laajuisia. Suurjärvi on alueen kymmenenneksi laajin järvi. Pihlajavesi on selkästi laajin, yli 700 neliökilometriä.
Thomas Raggi

Thomas Raggi (s. 18. tammikuuta 2001 Rooma, Italia) on italialainen muusikko ja säveltäjä. Raggi on tunnettu muun muassa Måneskin-yhtyeen kitaristina. Vuonna 2017 yhtye sijoittui Italian "X Factor" -ohjelmassa toiseksi, ja nousi kansainväliseen suosioon voitettuaan vuoden 2021 Eurovision laulukilpailun.
Yksityiselämä.
Thomas Raggi syntyi Roomassa kristilliseen perheeseen. Raggin isä toimii yrittäjänä ja hänen äitinsä kotiäitinä. Raggi aloitti kitaran soittamisen nuoressa iässä. Hän suoritti Liceo Scientifico J.F Kennedyn koulun, jonka jälkeen hän pääsi lukioon Scuola Media Gianicoloon. Tällöin Raggi aloitti kitaran soittamisen klubeilla sekä musiikkitapahtumissa. Vuonna 2016 hän oli mukana perustamassa rockyhtyettä "Måneskin" yhdessä lukiokavereidensa kanssa.
Pusonjärvi

Pusonjärvi on järvi Kolin kansallispuiston eteläpuolella Kontiolahden pohjoisosassa Pohjois-Karjalassa. Suurjärvi Pielinen sijaitsee noin viisi kilometriä Pusonjärveltä itään. Pielisen ja Pusonjärven välissä sijaitsee Herajärvi. Pusonjärven pinta-ala on 1,6 neliökilometriä. Etäisyys Joensuusta on 43 kilometriä pohjoiseen.
Maantiede.
Pusonjärven pituus kaakosta luoteeseen on 3,4 kilometriä, järvi on verraten tasaleveä, noin 500–600 metriä länsirannalta itärannalle. Järven pohjoisosassa sijaitsee noin hehtaarin laajuinen Upsalonsaari. Pusonjärven eteläpuoliskolla on muodoltaan epäsäännöllinen vähintään 10 metriä syvä vyöhyke, jonka kaakkoisosassa sijaitsee järven syvin kohta, 21 metriä. Pusonjärven keskiosa on matalaa. Järven pohjoispuoliskolla on toinen vähintään 10 metriä syvä vyöhyke, sen syvin kohta on 16 metriä.
Pusonjärven luusua sijaitsee koillisessa Jokilahden pohjukassa, josta lähtee Pusonjoki Herajärveen. Pusonjärven ja Herajärven välinen kannas on noin kaksi kilometriä leveä. Herajärven korkeustaso on 52 metriä Pusonjärveä alempi. Kannaksella sijaitsee vaaroja (Kolinvaara, Heraniemenkoli) ja vähäisiä suolampia (Iso Torvilampi, Hamelampi). Pusonjärven länsipuolinen maasto on alavampaa suomaata. Pusonjärven eteläpuolella sijaitsee Puson kylä ja Ripulinjärvi (150,7 metriä mpy).
Pusonjärven vesitilavuus on 11 970 000 kuutiometriä.
63. pohjoinen leveyspiiri kulkee Pusonjärven halki.
Pusonjärvi (04.412.1.014) kuuluu Herajoen valuma-alueeseen (04.412), joka on kolmannen jakovaiheen vesistö Vuoksen vesistössä (04). Toinen jakovaihe on Pielisen alue (04.41) ja ensimmäinen jakovaihe Pielisen reitin valuma-alue (04.4). Herajoen valuma-alueella on 33 vähintään hehtaarin laajuista vakavettä, joista Herajärvi, Pusonjärvi ja Jero ovat laajimmat. Niitä seuraavat Alaselkä, Ala-Kalmo ja Ylä-Kalmo.
Kukasjärvi (Sodankylä)

Kukasjärvi on pitkänomainen ja matala järvi Sodankylän lounaisosassa Lapin maakunnassa. Sen pinta-ala on 3,4 neliökilometriä. Etäisyys Rovaniemeltä on 72 kilometriä pohjoiseen.
Maantiede.
Etäisyys Kukasjärven kaakkoisrannalta luoteisrannalle on 11,9 kilometriä. Järven pohjoisosassa sijaitsee runsaan hehtaarin laajuinen Salmensaari. Sen eteläpuolisen Salmenhaudan syvyys on noin 15 metriä. Kukasjärven pohjoisosassa on 20 metrin syvänne. Järven eteläosassa sijaitsee Hallelujanhauta, jonka syvyys on 6,1 metriä. Kaikkiaan Kukasjärvestä vain noin neljä prosenttia on vähintään 6 metriä syvä.
Kukasjärven luusua sijaitsee kaakossa, josta lähtee Kukaskoski Moulusjokeen, joka laskee Unariin (179,8 metriä mpy). Kukasjärven rannoilla on jonkin verran kulttuurimaisemaa. Kukasvaara (noin 330 metriä mpy) sijaitsee kolmisen kilometriä Kukasjärveltä länteen.
Kukasjärven vesitilavuus on 6 799 000 kuutiometriä.
Kukasjärvi (65.593.1.003) kuuluu Moulusjoen alueeseen (65.593), joka on kolmannen jakovaiheen vesistö Kemijoen vesistössä (65). Toinen jakovaihe on Meltausjoen valuma-alue (65.59) ja ensimmäinen jakovaihe Ala-Ounasjoen alue (65.5). Kukasjärvi on laajin Moulusjoen alueen 20:stä vähintään hehtaarin laajuisesta vakavedestä. Toiseksi laajin on Soasjärvi.
Konttijärvi

Konttijärvi on valtaosin metsämaan reunustama järvi Tervolan itäosassa Lapin maakunnassa. Sen pinta-ala on 85 hehtaaria. Etäisyys Rovaniemeltä on 41 kilometriä eteläkaakkoon.
Maantiede.
Konttijärven pituus lännestä itään on 1,7 kilometriä. Saaria on kaksi, joista toisella on karttanimi, Raatosaari. Sen pinta-ala on noin 40 aaria. Lammasniemi erottaa järven länsiosan Vanhantalonlahden pääaltaasta. Pohjoisrannan Konttikivalo kohoaa noin 90 metriä järven pintaa korkeammalle. Konttikivalon koillispuolella sijaitsee Pitkälampi (179,5 metriä mpy). Vanhantalonlahden pohjoisrannalta lähtee laskuoja Piilolampeen (139,6 metriä mpy), joka sijaitsee Konttijärven luoteispuolella.
Konttijärvi (65.179.1.005) kuuluu Ali Konttijoen valuma-alueeseen (65.179), joka on kolmannen jakovaiheen vesistö Kemijoen vesistössä (65). Toinen jakovaihe on Vähäjoen valuma-alue (65.17) ja ensimmäinen jakovaihe Ala-Kemijoen alue (65.1). Konttijärvi on laajin Ali Konttijoen alueen yhdeksästä vähintään hehtaarin laajuisesta vakavedestä. Toiseksi laajin on Takalampi ja kolmanneksi laajin Joutsenlampi.
Konttijärvi on Ossauskosken voimalaitoksen yläallasta lukuun ottamatta Tervolan laajin vakavesi. Sitä seuraa osin soistunut Haapajärvi kunnan länsiosassa ja Akkunusjärvi kunnan eteläosassa.
Tervolan Konttijärvi on laajin Suomen viidestä Konttijärvestä. Konttijärvet sijaitsevat Itä- ja Pohjois-Suomessa.
Akkunusjärvi

Akkunusjärvi on suojärvi Tervolan ja Keminmaan rajalla Lapin maakunnan lounaisosassa. Sen pinta-ala on 38,3 hehtaaria. Etäisyys Rovaniemeltä on 69 kilometriä lounaaseen ja Kemistä 30 kilometriä pohjoiskoilliseen.
Maantiede.
Akkunusjärven pituus etelästä pohjoiseen on yksi kilometri. Järvi on varsin tasaleveä ja rantaviiva on epämääräinen. Saaria ei ole. Järven eteläosa on Tervolan alueella ja pohjoisosa Keminmaassa. Akkunusjärven koillisrannalla levittäytyy luonnonsuojelualue. Akkunusjärven länsirannalta lähtee laskuoja etelään. Akkunusjärven kaakkoispuolella sijaitsee Jänkäjärvi (48,2 metriä mpy) ja eteläpuolella Kuralammit-niminen vesialue (48,0 metriä mpy).
Akkunusjärven ympäristössä on suuria rimpi- ja allikkoalueita. Alueen suolinnusto on monipuolinen.
Akkunusjärvi (65.196.1.001) kuuluu Saaranjoen valuma-alueeseen (65.196), joka on kolmannen jakovaiheen vesistö Kemijoen vesistössä (65). Toinen jakovaihe on Akkunusjoen valuma-alue (65.19) ja ensimmäinen jakovaihe Ala-Kemijoen alue (65.1). Akkunusjärvi on laajin Saaranjoen alueen kahdestatoista vähintään hehtaarin laajuisesta vakavedestä. Toiseksi laajin on Jänkäjärvi ja kolmanneksi laajin nimetön järvi 65.196.1.005.
Chesterfield FC

Chesterfield Football Club on vuonna 1866 perustettu englantilainen jalkapalloseura. Chesterfield pelaa Englannin neljänneksi korkeimmalla sarjatasolla Kakkosliigassa. Joukkue on parhaimmillaan pelannut Englannin kolmanneksi korkeimmalla sarjatasolla Ykkösliigassa. Joukkueen arvo on noin 2 miljoonaa euroa.
Chesterfieldin vastustajiin kuuluu muita Etelä-Yorkshiren seuroja, kuten Rotherham United, Sheffield United sekä Sheffield Wednesday. Seuran päävastustaja on nottinghamshireläinen Mansfield Town FC.
Aisha (nimi)

Aisha (myös: "’A’isha") on arabiankielinen naisen etunimi, joka merkitsee ’elävää’. Se on leimallisesti islamilainen nimi, sillä profeetta Muhammadilla oli tämänniminen lempivaimo.
Aishaa käytetään musliminimenä myös Suomessa. Digi- ja väestötietoviraston etunimitilastoon on maaliskuun 2025 loppuun mennessä kirjattu noin 720–730 Aisha-nimistä naista. Eniten Aishoja on syntynyt 2010-luvulla.
Nimipäivä.
Norjassa Aishalla on nimipäivä 6. tammikuuta.
Technique Stadium

Technique Stadium, entisiltä nimiltään B2net Stadium sekä Proact Stadium on jalkapallostadion Chesterfieldissä Englannissa. Stadion toimii Chesterfield FC:n kotikenttänä. Stadionin rakennustyöt maksoivat 13 miljoonaa Englannin puntaa ja stadion avattiin vuonna 2010. Stadionin kapasiteetti on 10 504 katsojaa. Vuodesta 2019 se on toiminut myös Sheffield Unitedin alle 23-vuotiaiden kotikenttänä sekä Sheffield Unitedin naisten joukkueen kotikenttänä.
Sam Darnold

Samuel Richard Darnold (5. kesäkuuta 1997, Dana Point, Kalifornia) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Darnold edustaa Seattle Seahawksia.
Pelaajaura.
Darnold pelasi yliopistourallaan Etelä-Kalifornian yliopistossa vuodet 2015–2017. Hän ei kuitenkaan pelannut peliäkään vuonna 2015. Hän pelasi UCS:ssä yhteensä 27 ottelua, joissa heitti 7229 jaardia ja 57 touchdownia. New York Jets varasi Darnoldin ensimmäisellä kierroksella kolmantena pelaajana. Jets ja Darnold solmivat heinäkuussa 2018 nelivuotisen tulokassopimuksen, jonka kokonaisarvo oli 30,2 miljoonaa dollaria. Darnold kaupattiin kuitenkin huhtikuussa 2021 Carolina Panthersiin varausvuoroja vastaan. Maaliskuussa 2023 Darnold teki San Francisco 49ersin kanssa yksivuotisen sopimuksen. Maaliskuussa 2024 Darnold teki Minnesota Vikingsin kanssa yksivuotisen ja kymmenen miljoonan dollarin arvoisen sopimuksen. Maaliskuussa 2025 Darnold teki Seattle Seahawksin kanssa kolmivuotisen ja yhteensä 100,5 miljoonan dollarin arvoisen sopimuksen. Sopimuksen arvosta 55 miljoonan dollarin osuus on taattua rahaa.
Darnold on pelannut Jetsissä ja Panthersissa yhteensä 56 runkosarja ottelua. Näissä hän on heittänyt 11 767 syöttöjaardia ja 61 touchdownia. Lisäksi hän on heittänyt 55 syötönkatkoa. Tilastot päivitetty kauden 2022 jälkeen.
Wenzel Müller

Wenzel Müller (26. syyskuuta 1767 Trnava – 3. elokuuta 1835 Baden bei Wien) oli itävaltalainen säveltäjä ja kapellimestari.
Müller sai merkittävää tukea musiikkiopinnoissaan Raigern-benediktiiniluostarista Brnon lähellä. Vuonna 1782 hän pääsi kolmanneksi viulistiksi teatteriin Brnoon. Samoihin aikoihin hän aloitti näyttämöteosten säveltämisen. Brnon teatteri ei ollut käytettävissä kahden tulipalon (1785–1786) jälkeen, mutta Müller sai vuonna 1786 kiinnityksen wieniläisen Leopoldstädter Theaterin kapellimestariksi. Hän sävelsi sille runsaasti oopperoita sekä muita näyttämöteoksia ja eteni keskeiseksi Wienin Singspiel-säveltäjäksi.
Vuosina 1807–1813 Müller työskenteli kapellimestarina Prahan Kartanoteatterissa. Hänen seuraajansa tehtävässä oli Carl Maria von Weber. Vuodesta 1813 kuolemaansa hän oli jälleen Leopoldstädter Theaterin kapellimestari, joka samalla jatkoi sille näyttämömusiikin säveltämistä. Müllerin Singspieleihin kuuluvat "Kaspar der Fagottist" (1791) ja "Die Schwestern von Prag" (1794). Osa näyttämöteoksista pohjautui Ferdinand Raimundin tuotantoon. Myös Müllerin yksittäiset laulut saavuttivat suosiota. Ludwig van Beethovenin teos "Kakadu-muunnelmat" (op. 121a) pohjautuu Müllerin melodiaan "Ich bin der Schneider Kakadu".
Menandros (Intia)

Menandros I Soter (, ) oli kreikkalais-baktrialaisen kuningaskunnan hallitsija vuosina 150/155–130 eaa.
Elämä.
Tausta ja nousu kuninkaaksi.
Menandroksen syntymäpaikaksi mainitaan usein Kalisin kylä nykyisen Afganistanin alueella.
Historijoitsija Strabonin mukaan Menandros valloitti ”enemmän heimoja kuin Aleksanteri Suuri”, mikä todennäköisesti on väritetty väite. Varmaa on kuitenkin se, että hän laajensi perimäänsä valtakuntaa.
Menandrosta on pidetty suopeana hallitsijana, joka oli suosittu alamaistensa keskuudessa. Hänen tarkkaa valtakauttaan ei kuitenkaan tiedetä.
Milinda Panha ja viimeiset vuodet.
Menandros sai sekä kreikkalaisen että intialaisen hallitsijan koulutuksen, minkä johdosta hän kiinnostui mm. buddhalaisuudesta, johon Baktriaan saapuneet kreikkalaiset olivat alkaneet kääntyä. Halu oppia lisää buddhalaisuudesta johti siihen, että Menandros päätyi keskustelemaan munkki Nagasenan kanssa buddhalaisuuden vastauksista elämän suuriin kysymyksiin. Menandros oli tyytyväinen saamiinsa vastauksiin ja kääntyi buddhalaisuuteen. Tämä väittely on dokumentoitu ja julkaistu kirjana nimeltä "Milinda Panha" (”Menandroksen kysymykset”). Kääntymyksensä jälkeen hänen kerrotaan luopuneen kruunusta ja ryhtyneen munkiksi, joka myöhemmin saavutti arhatin. Todennäköisempää on kuitenkin se, että Menandros vietti viimeiset vuotensa taistelukentällä kukistaen kapinoita ja kuoli sairauteen.
Menandros uskotaan kuolleen 130-luvulla eaa. ja hänen seuraajakseen nimettiin Straton. Menandroksen vaimo, Agathokleia, kuitenkin toimi pojan sijaishallitsijana jonkin aikaan. On mahdollista, että myös Agathokleia kääntyi buddhalaisuuteen, sillä hänen lyömissään kolikoissa on kirjoitettu teksti ”Suuri kuningatar, pelastaja ja dharman seuraaja, Agathokleia”. Plutarkhoksen mukaan Menandroksen tuhkat jaettiin yhtä suuriin osiin ja lähetettiin eri puolille valtakuntaa, jonne rakennettiin suuria monumentteja. Monumenteilla on mahdollisesti tarkoitettu stupia ja Menandroksen hautajaiset ovat muistuttaneet Siddhartha Gautaman hautajaisia.
Jens Smærup Sørensen

Jens Smærup Sørensen (s. 1946 Staun, Tanska) on tanskalainen kirjailija. Hän käsittelee teoksissaan teknikraattisen maailman, ihmisen ja kielen välisiä suhteita. Teoksessa "En musikers bestemmelse" (1982) hän pohtii taiteilijan roolia.
Serafia

Serafia on heprealaisperäinen naisen etunimi. Sen katsotaan yleensä pohjautuvan sanaan "serafim", joka merkitsee ’liekehtivää’ ja ’tulista’. Nimen lähtömuotona voi kuitenkin pitää myös ’käärmettä’ tarkoittavaa sanaa "saraph".
Serafia-nimi liittyy kristilliseen pyhimyshistoriaan, sillä keisari Hadrianuksen aikaan Roomassa surmattiin tämänniminen neitsytmarttyyri. Mikael Agricola mainitsee hänet (”Serapia Neitzyt”) vuoden 1544 rukouskirjassaan.
Digi- ja väestötietoviraston mukaan Suomessa on syyskuuhun 2021 mennessä tilastoitu noin 2 420 Serafia-nimistä henkilöä.
Nimipäivä.
Serafia-nimi oli mukana Suomen almanakassa vuonna 1850. Nimipäivä oli 3. syyskuuta.
Jänkäjärvi (Keminmaa)

Jänkäjärvi on suojärvi Keminmaan ja Tervolan rajalla Lapin maakunnan lounaisosassa. Sen pinta-ala on 26,4 hehtaaria. Etäisyys Rovaniemeltä on 69 kilometriä lounaaseen ja Kemistä 30 kilometriä pohjoiskoilliseen.
Maantiede.
Jänkäjärven pituus etelästä pohjoiseen on yksi kilometri. Suurin leveys on noin 400 metriä. Saaria ei ole. Järven pohjoisosa on Tervolan alueella. Jänkäjärven koillisrannalla levittäytyy pieni luonnonsuojelualue. Jänkäjärven luoteispuolella sijaitsee Akkunusjärvi (47,0 metriä mpy) ja länsipuolella Kuralammit-niminen vesialue (48,0 metriä mpy). Jänkäjärven ja Akkunusjärven välissä on laskuoja.
Jänkäjärven ympäristössä on suuria rimpi- ja allikkoalueita. Alueen suolinnusto on monipuolinen.
Jänkäjärvi (65.196.1.002) kuuluu Saaranjoen valuma-alueeseen (65.196), joka on kolmannen jakovaiheen vesistö Kemijoen vesistössä (65). Toinen jakovaihe on Akkunusjoen valuma-alue (65.19) ja ensimmäinen jakovaihe Ala-Kemijoen alue (65.1). Jänkäjärvi on toiseksi laajin Saaranjoen alueen kahdestatoista vähintään hehtaarin laajuisesta vakavedestä. Laajin on Akkunusjärvi ja kolmanneksi laajin nimetön järvi 65.196.1.005.
Suomessa on useita Jänkäjärviä. Laajimmat ovat Inarin kaksi Jänkäjärveä, joiden ohella Inarissa sijaitsee kolme pienempää Jänkäjärveä.
Betty Smith

Betty Smith, myös Elisabeth Wehner, oikea nimi Elizabeth Lillian Wehner (16. helmikuuta 1896 Williamsburg, Brooklyn, Yhdysvallat – 17. tammikuuta 1972 Shelton, Connecticut, Yhdysvallat) oli yhdysvaltalainen kirjailija, näyttelijä ja opettaja yliopistossa. Hänen esikoisromaaninsa, omaelämäkerrallinen "Puu kasvaa Brooklynissa" ("A Tree Grows in Brooklyn") ilmestyi 1943. Hän kirjoitti sille jatkoa romaanin "Maggie" ("Maggie – Now", 1958).
Kallijärvi (Keminmaa)

Kallijärvi on matala järvi Keminmaan Laurilassa Lapin maakunnan lounaisosassa. Sen pinta-ala on 10,1 hehtaaria. Järvi sijaitsee kaupunkirakenteen sisällä Kemin keskustaajaman alueella runsaat puoli kilometriä Kemijoelta länteen.
Maantiede.
Kallijärven pituus etelästä pohjoiseen on noin 450 metriä ja leveys lännestä itään noin 300 metriä. Järvi kapenee pohjoista kohden. Saaria ei ole.
Sijaintinsa johdosta Kallijärvi on suosittu uimapaikka ja sen maisemallinen arvo on merkittävä. Järveä kunnostettiin 1980-luvun alussa. 2000-luvulle tultaessa humuksen lisääntyminen samensi järveä, ja se oli vaarassa pilaantua uudelleen. Kallijärveä ruopattiin keväällä 2010, jolloin sen keskisyvyys kasvoi 1,8 metriin ja vesitilavuus lisääntyi noin kolmanneksen 200 000 kuutiometriin.
Kallijärvi (84V156.1.001) kuuluu Välialueeseen (84V156), joka on kolmannen jakovaiheen vesistö Perämeren rannikkoalueen päävesistössä (84). Välialueeseen 84V156 kuuluu Kallijärven ohella Salmelanpudas (84V156.1.002) ja Juurakkopudas (84V156.1.003).
Krim-foorumi

Krim-foorumi () on Ukrainan aloite ja kansainvälinen neuvottelumekanismi, jonka tavoitteina ovat Krimin miehityksen lopettaminen sekä Euroopan ja maailman turvallisuuden lisääminen. Tavoitteen saavuttamiseksi foorumi pyrkii pitämään Krimiä esillä kansainvälisessä yhteistyössä ja vahvistamaan Krimin tilanteeseen liittyvää kansainvälistä koordinaatiota. 
Krim-foorumin virallinen avajaistilaisuus järjetettiin elokuussa 2021 Kiovassa. Läsnä oli valtionjohtajia ja muita virallisia edustajia 46 maasta.
Daniel Jones (amerikkalaisen jalkapallon pelaaja)

Daniel Stephen Jones III (27. toukokuuta 1997, Charlotte, Pohjois-Carolina) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Jones edustaa Indianapolis Coltsia.
Jones pelasi yliopistotasolla vuodet 2015–2018 Dukessa. Vuonna 2015 hän ei pelannut otteluakaan, mutta vuosina 2016–2018 Jones pelasi yhteensä 36 ottelua, joissa heitti 8201 jaardia ja 52 touchdownia. New York Giants varasi Jonesin ensimmäisellä kierroksella kuudentena pelaajana. 
Jones ja Giants solmivat nelivuotisen tulokassopimuksen heinäkuussa 2019. Maaliskuussa 2023 Jones teki Giantsin kanssa nelivuotisen ja yhteensä 160 miljoonan dollarin arvoisen sopimuksen. Jones on pelannut Giantsissa (tilanne 21. syyskuuta 2021) 29 ottelua, joissa on heittänyt 6486 jaardia, on syöttänyt 37 touchdownia ja 22 syötönkatkoa. Lisäksi hän on itse juossut viisi touchdownia sekä rähmännyt pallon 30 kertaa, joista 18 kertaa siten, että vastustaja on saanut pallon. 
Marraskuussa 2024 Jones teki sopimuksen Minnesota Vikingsin kanssa sen jälkeen kun Giants oli vapauttanut hänet sopimuksestaan.
Maaliskuussa 2025 Jones teki Indianapolis Coltsin kanssa yksivuotisen ja 14 miljoonan dollarin arvoisen sopimuksen.
Peretz Smolenskin

Peretz Smolenskin (1842 Valko-Venäjä – 1885 Merano, Italia) oli hepreankielinen juutalainen kirjailija. Hän julkaisi aikakauslehteä "Ha-shahar ", josta tuli valistuksen myöhäiskauden merkittävin julkaisu. Osaksi omaelämäkerrallinen teos "Ha-toeh be-darkhe ha-Hayyim" ilmestyi 1876. Hän asui vuodesta 1868 Wienissä.
Kampung Lautin moskeija

Kampung Lautin moskeija on moskeija Malesian Kelantanin osavaltiossa. Sitä pidetään maan vanhimpana moskeijana ja yhtenä Kaakkois-Aasian vanhimmista puumoskeijoista. Moskeijan rakennusajankohta ei ole täysin selvä, mutta mahdollisesti se on peräisin jo 1400-luvulta. Arkkitehtuuriltaan se muistuttaa perinteistä malaijilaista tyyliä.
Moskeija.
Kampung Lautin moskeija sijaitsee nykyisin Malesian Kelantanin osavaltiossa Kota Bharun kaupungissa Nilam Purin opiskelijakaupunginosassa. Nykyinen paikka poikkeaa hieman alkuperäisestä. Moskeija on rakennettu perinteiseen malaijityyliin puusta. Sitä on pidetty Kaakkois-Aasian vanhimpana säilyneenä puumoskeijana, sekä Malesian vanhimpana moskeijana ylipäätänsä. Sen arkkitehtuuria on verrattu esimerkiksi Demkin moskeijaan Indonesian Jaavalla ja Talomanon moskeijaan Thaimaassa. Tyypilliseen malaijilaiseen tapaan rakennuksessa on kohotettu lattia ja kolmikerroksinen katto. Tiloista tärkeimmät ovat rukoushuone, "mihrab", veranta ja puhdistautumistilat.
Historia.
Kampung Lautin moskeijan tarkkaa rakennuttamisvuotta ei tunneta kuitenkaan täysin varmasti. Mahdollisesti se on peräisin jo 1400-luvulta. Melko yleisesti hyväksyttyä on, että moskeija on joka tapauksessa Malesian vanhin. Sitä on usein pidetty myös yhtenä varhaisimmista säilyneistä merkeistä islamin saapumista alueelle.
Kananperinteen tarinan mukaan moskeijan perustivat Jaavan ja Champan välillä purjehtineet muslimilähetyssaarnaajat. Merihätään jouduttuaan he vannoivat että jos he pääsisivät turvallisesti rantaan missä tahansa, he rakentavansa paikalle moskeijan. Purjehtivat pääsevät rannalle Kampung Lautissa, jonne he lupauksensa mukaisesti rakentavat moskeijan paikallisten auttamina.
Alkuperäistä moskeijaa on myöhemmin uusittu ja kunnostettu useita kertoja. Töitä moskeijassa tehtiin esimerkiksi 1800-luvulla. Moskeija on myös kärsinyt tuhoja esimerkiksi suurissa tulvissa vuosina 1926 ja 1966. Moskeija siirrettiin alkuperäiseltä paikaltaan joen rannalla vuonna 1968. Se jälleenrakennettiin alkuperäisessä muodossaan. Uusia kunnostustöitä on tehty myös myöhemmin.
One Call Stadium

One Call Stadium, entiseltä nimeltään Field Mill on jalkapallostadion Mansfieldissä Englannissa. Stadionia käyttää paikallinen jalkapalloseura Mansfield Town FC. Stadionin kapasiteetti on 9 186 katsojaa.
Talomanon moskeija

Talomanon moskeija tai Wadi al-Husseinin moskeija on moskeija Thaimaan Narathiwatin maakunnassa. Pattanin sulttaanikunnan kaudella mahdollisesti vuonna 1643 on Thaimaan vanhin puinen moskeija.
Moskeija.
Talomanon moskeija sijaitsee Thaimaan Narathiwatin maakunnassa maan eteläosassa Bachon piirikunnassa Lubo Sawon kylässä. Moskeija on Thaimaan vanhin puumoskeija. Moskeijan arkkitehtuuri yhdistelee perinteistä malaijilaista, tahimaalaista ja kiinalaista tyyliä. Sen tyyliä on verrattu esimerkiksi mahdollisesti vanhempaan Kampung Lautin moskeijaan Malesiassa. Moskeijan adhaan-torni on kiinalaistyylinen.
Historia.
Talomanon moskeija on rakennettu arviolta vuonna 1643. Tuolloin Etelä-Thaimaassa vaikutti islamilainen Pattanin sulttaanikunta. Moskeija on Thaimaan vanhin puumoskeija. Thaimaassa moskeijasta on myöhemmin pyritty kehittämään matkailukohdetta. Rakennus on suojeltujen historiallisten rakennusten luettelossa, minkä lisäksi se palvelee edelleen alkuperäisessä uskonnollisessa tarkoituksessaan moskeijana.
Holmin kuvernementti

Holmin kuvernementti (, "Holmskaja gubernija"; , Holmska gubernija, ) oli Venäjän keisarikunnan kuvernementti. Sen pääkaupunki oli Chełm (venäjäksi ja ukrainaksi: Холм, "Holm").
Kuvernementti muodostettiin Kongressi-Puolan eli Veikselin aluepiirin Siedlcen ja Lublinin kuvernementeista vuonna 1912. Nämä puolalaisalueet liitettiin hallinnollisesti Venäjään kuuluvaan Kiovan kenraalikuvernementtiin "venäläisenä ydinalueena". Tarkoituksena oli varmistaa alueen pysyminen osana Venäjää, jos tulevassa sodassa keisarikunta menettäisi Kongressi-Puolan eli Veikselin maat. Lisäksi tarkoituksena oli edesauttaa kuvernementin väestön venäläistämistä ja ortodoksisuuteen käännyttämistä.
Venäjän vuoden 1914 tilastotietojen mukaan kuvernementin koko oli 10 460 km2 ja sen alueella asui 912 095 asukasta, joista noin 50 %:ia oli "vähävenäläisiä" (keisarikunnan aikana käytetty nimitys ukrainalaisista), 30 %:ia puolalaisia ja 16 %:ia juutalaisia. Kuitenkin Venäjän keisarillisen armeijan vetäytyessä kesällä 1915, määrättiin Holmin kuvernementin "venäläinen väestö" (so. "vähävenäläiset") evakuoitavaksi. Tämä johti siihen, että noin 300 000 asukasta eli noin 2/3 alueen ukrainalaisväestöstä siirrettiin Sloboda-Ukrainaan ja mustan mullan maalle. Tämä vaikutti merkittävästi kuvernementin kansalliseen jakaumaan johtaen puolalaisenemmistöön.
Vaikka nimellisesti kuvernementti oli osa Venäjän keisarikuntaa aina helmikuun 1917 vallankumoukseen asti, päätyi se itävaltalaisten haltuun haltuun kesällä 1915. Keskusvaltojen Ukrainan kanssa solmimassa Brest-Litovskin rauhansopimuksessa Holmin kuvernementti luovutettiin Ukrainalle. Yhdeksän päivää Puolan tasavallan itsenäisyyden julistamisen jälkeen 2. marraskuuta 1918 puolalaisjoukot riisuivat itävaltalaiset aseista ja ottivat vallan kuvernementin alueella, josta muodostettiin vuonna 1919 Puolaan kuuluva Lublinin voivodikunta.
Väestö.
Vuonna 1909 tulevan Holmin kuvernementin alueilla asui 703 000 ihmistä, jonka kansallisuusjakauma oli seuraava:
Holmin väestö virallisten tietojen mukaan oli 760 000 asukasta, joista 311 000 oli katolilaisia, 305 000 ortodokseja, juutalaisia 115 000 ja protestantteja 28 000. Grubeshovskiyn kihlakunnan alueella ortodoksien osuus oli yli puolet, kuten myös joissain Lubartówin ja Krasnystawin piireissä. Tomaszówin ja Chełmin piireissä, kuten myös Wlodawan kihlakunnassa ortodoksien osuus ylitti 5 prosenttia katolilaisten osuuden. Tammikuun 1. päivänä 1914 Holmin kuvernementissa oli 912 095 asukasta, joista ukrainalaisia oli 446 839 eli 50,1 prosenttia, puolalaisia 30,5 prosenttia ja juutalaisia 15,8 prosenttia.
Vuonna 1912 kansallinen jakauma vuoden 1897 väestölaskentatietojen mukaan oli seuraava:
Hallinnollinen jako.
Holmin kuvernementti koostui kahdeksasta kihlakunnasta (ujestista), joiden nimet ja pääkaupungit keisarikunnan aikaisessa venäläistetyssä muodossa.
Otmuchów (kunta)

Otmuchów on kaupungin sisältävä maalaiskunta Nysan piirikunnassa Puolassa. Sen väkiluku oli vuoden 2020 lopussa 13 355. Kunnan hallintokeskus on Otmuchówin kaupunki.
Maantiede ja sijainti.
Otmuchówin kunta jakautuu seuraaviin 31 kylään: Broniszowice, Buków, Grądy, Goraszowice, Janowa, Jasienica Górna, Jarnołtów, Jodłów, Kałków, Kijów, Kwiatków, Lasowice, Ligota Wielka, Lubiatów, Łąka, Maciejowice, Malerzowice, Meszno, Nadziejów, Nieradowice, Piotrowice Nyskie, Ratnowice, Sarnowice, Siedlec, Starowice, Suszkowice, Śliwice, Ulanowice, Wójcice, Wierzbno sekä Zwanowice. Sen pinta-ala on noin 187 neliökilometriä. Tärkeimmät kunnan aluetta halkovat liikenneyhteydet ovat valtatie 46 ja Kędzierzyn-Koźlesta Kamieniec Ząbkowickiin kulkeva rautatielinja 137. Otmuchów rajoittuu Puolan kuntien Głuchołazyn, Kamiennikin, Nysan, Paczkówin, Pakosławicen ja Ziębicen lisäksi Tšekin tasavaltaan.
Otmuchówin kunnan pohjoisosat sijaitsevat fyysis-maantieteellisesti Strzelinin kukkuloilla, keskiosat Otmuchówin vajoamassa ja eteläosat Paczkówin aluskukkuloilla. Kunnan pinta-alasta noin 71 prosenttia on maatalousmaata ja noin kuusi prosenttia metsää. Sen alueella sijaitsevat Jezioro Otmuchowskie -järvi sekä Jezioro Nyskie -järven länsiosat. Korkeus merenpinnasta vaihtelee kunnassa noin 200 metristä noin 350 metriin.
Väestö.
Otmuchówin kunnassa oli vuoden 2020 lopussa 13 355 asukasta. Vuonna 1995 väkiluku oli 14 955. Vuoden 2019 joulukuussa 51,3 prosenttia kunnan asukkaista oli naisia ja 48,7 prosenttia miehiä. Alle 18-vuotiaat muodostivat kunnan väestöstä 16,2 prosenttia, työikäiset 61,6 prosenttia ja eläkeikäiset 22,2 prosenttia. Väestön keski-ikä oli 42,1 vuotta. Kunnan työttömyysaste oli vuonna 2019 noin 7,7 prosenttia.
Communion (albumi)

Communion on Years &amp; Years -yhtyeen debyyttialbumi, joka julkaistiin 10. heinäkuuta 2015.
Palo Santo

Palo Santo on Years &amp; Years -yhtyeen toinen albumi, joka julkaistiin 6. heinäkuuta 2018.
LEGO Ninjagon 6. tuotantokausi - Skybound

Skybound () on animaatiosarjan Lego Ninjagon kuudes tuotantokausi, jossa ninjat saavat vastaansa Tyranin teekannusta vapautuneen djinni Nadakhanin, joka maailmansa tuhoutumisen johdosta pyrkii valtaamaan Ninjagon uudeksi kotimaailmakseen.
Petri Roininen

Petri Tuomo Roininen (s. 26. kesäkuuta 1964) on suomalainen keskustalainen poliitikko ja yrittäjä. Hän on toiminut kiinteistösijoitusyhtiö Investors Housen toimitusjohtajana vuodesta 2015. Roininen toimi korjausliikkeeksi nimensä muuttaneiden sinisten puheenjohtajana vuosina 2021–2023.
Ura.
Helsingissä syntynyt ja Vantaan Hakunilassa varttunut Roininen valmistui diplomi-insinööriksi Teknillisestä korkeakoulusta vuonna 1991 pääaineenaan tuotantotalous. Hän työskenteli vuosina 1990–1994 Suomen konsulttitoimistojen liitossa projektipäällikkönä ja asiamiehenä.
Roininen työskenteli vuosina 1994–2004 Merita-pankissa pankinjohtajana ja vuosina 2004–2006 Spondan liiketoimintajohtajana. Vuosina 2007–2008 hän työskenteli rahoitusalan Schauman Investment Oy:n toimitusjohtajana ja vuosina 2008–2014 Core Capital Oy:n toimitusjohtajana.
Poliittinen toiminta.
Kuntavaaleissa 2012 Roininen valittiin Helsingin kaupunginvaltuuston varajäseneksi kokoomuksesta.
Syyskuussa 2021 valittiin Roininen Sinisten puheenjohtajaksi. Ennen aluevaaleja 2022 puolue vaihtoi nimensä korjausliikkeeksi. Eduskuntavaalien 2023 alla puolue solmi Helsingin vaalipiirissä vaaliliiton keskustan ja kristillisdemokraattien kanssa. Roininen sai eduskuntavaaleissa 615 ääntä eikä tullut valituksi.
Toukokuussa 2023 Roininen siirtyi keskustaan. Hän oli ehdolla eurovaaleissa 2024, sai 2 756 ääntä eikä tullut valituksi.
Vuonna 2024 Roininen pyrki keskustan varapuheenjohtajaksi muttei tullut valituksi.
Vuoden 2025 kunta- ja aluevaaleissa Roininen valittiin Vantaan kaupunginvaltuustoon 367 äänellä sekä Vantaan ja Keravan hyvinvointialueen aluevaltuustoon 367 äänellä.
Cruella (elokuva)

Cruella on vuonna 2021 ensi-iltansa saanut yhdysvaltalainen rikoskomediaelokuva, joka perustuu Dodie Smithin lastenkirjassa "Satayksi dalmatiankoiraa" esiintyvään hahmoon, Cruella de Viliin. Elokuvan on ohjannut Craig Gillespie sekä käsikirjoittanut Dana Fox ja Tony McNamara, Aline Brosh McKennan, Kelly Marcelin ja Steve Zissis'n kirjoittaman tarinan pohjalta. Elokuvan nimiroolia esittää Emma Stone. Muissa rooleissa nähdään Emma Thompson, Joel Fry, Paul Walter Hauser, Emily Beecham, Kirby Howell-Baptiste ja Mark Strong.
"Cruella" sai maailmanensi-iltansa Los Angelesissa 18. toukokuuta 2021. Elokuvateattereihin se saapui 28. toukokuuta 2021, jolloin se julkaistiin myös koronaviruspandemian vuoksi samanaikaisesti Disney+-palveluun katsottavaksi Premier Access -lisämaksulla. Elokuva sai pääosin positiivisen vastaanoton kriitikoilta, jotka kehuivat sen roolisuorituksia, Gillsepien ohjausta, visuaalista tyyliä, puvustusta, lavastusta ja musiikkeja, mutta se sai myös kritiikkiä käsikirjoituksesta. Elokuva tuotti yli 233 miljoonaa dollaria maailmanlaajuisesti, ollen vuoden 2021 yhdeksänneksi tuottoisin elokuva.
Jatko-osa.
Toukokuussa 2021 Stone ja Thompson molemmat sanoivat, että he haluaisivat tehdä toisen "Cruella"-elokuvan "Kummisetä II:n" tyyliin, joka toimisi sekä jatko-osana että esiosana ensimmäiselle elokuvalle. Kesäkuussa 2021 Disney ilmoitti, että jatko-osa on virallisesti tekeillä, ja että Gillsepie ja McNamara palaavat ohjaajaksi ja käsikirjoittajaksi. Elokuussa 2021 Stone vahvisti uusivansa Cruella de Vilin roolin jatko-osassa.
Snorri Hjartarson

Snorri Hjartarson (22. huhtikuuta 1906 Borgarfjörður, Islanti – 27. joulukuuta 1986 Reykjavík, Islanti) oli islantilainen runoilija. Hän oli merkittävimpiä toisen maailmansodan jälkeisen ajan islantilaisia lyyrikoita. Hän työskenteli Reykjavíkin kaupunginkirjaston ylikirjastonhoitajana 1943–1966. 
Snorri luopui uransa loppuvaiheessa sidotusta mitasta, ja samalla runojen sävy muuttui tummemmaksi.
Feetu Knihti

Feetu Knihti (s. 16. maaliskuuta 2003 Kiukainen) on suomalainen jääkiekkoilija, joka edustaa SM-liigajoukkue Porin Ässiä. Hän on pelipaikaltaan keskushyökkääjä.
Ura.
Seuraura.
Knihti aloitti jääkiekkoilun viisivuotiaana Panelian Raikkaassa. Hän siirtyi juniorina sittemmin Porin Ässiin. Knihti toimi kaudella 2018–2019 seuran C-nuorten varakapteenina. Kaudella 2021–2022 hän nousi Ässien U20-joukkueen kapteeniksi. Syyskuussa 2021 Knihti teki seuran kanssa kolmivuotisen SM-liigasopimuksen. Hän teki liigadebyyttinsä runkosarjan neljännellä kierroksella 17. syyskuuta 2021 vieraissa Hämeenlinnan Pallokerhoa (HPK) vastaan. Knihti merkittiin Ässien kolmossentteriksi laidoilleen toinen debytantti, Valtteri Karnaranta sekä vasta toista liigaotteluaan pelannut Jami Virtanen. Hän sai ottelussa jääaikaa 11.23 minuuttia ja Knihti keräsi teholukeman –1. Liigauransa avausmaalin hän teki 12. helmikuuta 2022 niin ikään HPK:ta vastaan. Liigauransa toisen maalin Knihti teki 23. helmikuuta 2022 Pelicansia vastaan. Hän ratkaisi Ässille 3–2-voiton, kun jatkoaikaa oli pelattu vain neljä sekuntia. Knihdin osumasta tuli SM-liigan kaikkien aikojen nopein jatkoaikamaali. Edellinen ennätys oli seitsemän sekuntia, mikä oli aiemmin Tomáš Záborskýn (27. syyskuuta 2014) ja Patrick Davisin (6. helmikuuta 2016) hallussa. Kaikkiaan hän pelasi kauden aikana SM-liigassa 27 runkosarjaottelua tehopistein 2+4=6.
Kaudella 2022–2023 Knihti pelasi SM-liigassa 29 runkosarjaottelua tehopistein 2+3=5 ja kuusi pudotuspeliottelua ilman tehopisteitä. Hän vahvisti myös Ässien U20-joukkuetta. Kaudella 2023–2024 Knihti pelasi SM-liigassa 47 runkosarjaottelua tehopistein 3+4=7. Ässien SM-liigakauden päätyttyä hän pelasi jälleen seuran U20-joukkueessa, joka pelasi pudotuspelejä. U20 SM-sarjan kolmannessa välieräottelussa 1. huhtikuuta 2024 KooKoota vastaan Knihti teki Ässien 4–3-voittomaalin ensimmäisessä jatkoerässä ylivoimalla ajassa 61.53. Hänen osumansa ratkaisi joukkuelle loppuottelupaikan otteluvoitoin 3–0. Knihti voitti kauden päätteeksi U20 Suomen-mestaruuden. Huhtikuussa 2024 hän teki Ässien kanssa kaksivuotisen jatkosopimuksen. Kaudella hän pelasi 26 runkosarjaottelua tehden kolme syöttöpistettä. Hän käväisi kaudella myös lainalla Mestiksessä Hermeksessä, jossa otteluja tuli kolme. Aloitettuaan kauden vahvasti tekemällä 16 otteluun kaksi maalia ja neljä syöttöpistettä, Knihdin kauden kattava jatkosopimus Ässien kanssa julkistettiin 31. lokakuuta 2025. Ässien urheilujohtaja Jarno Kultanen kuvaili Knihtiä ”tärkeäksi osaksi joukkuetta” ja korosti tämän roolia kovana kamppailijana ja alivoimapelaajana.
Maajoukkueura.
Knihti on pelannut viisi nuorten maaottelua.
Muuta.
Knihti on maininnut C-junioreissa pelatessaan suosikkipelaajikseen Patrick Kanen ja Mathew Barzalin. Hän on myöhemmin Liigassa pelatessaan maininnut esikuvakseen myös Elias Petterssonin.
Bourj Hammoud

Bourj Hammoud () on kaupunki Libanonin pääkaupunki Beirutin itäpuolella Beirutin metropolialueella. Kaupunki on pääosin Libanonin armenialaisten asuttama ja yksi Lähi-idän tiheimmin asutetuista kaupungeista. Sen väkiluku on arviolta hieman alle 150 000 ja pinta-ala noin 2 km².
Maantiede.
Bourj Hammoud sijaitsee Libanonin pääkaupunki Beirutin metropolialueella Beirutjoen itärannalla noin 2 kilometriä Beirutin kaupungin keskustasta itään. Bourj Hammoudin kunnan pinta-ala on noin 2 km². Kunnan alue jakautuu teollisuusalueeseen pohjoisessa, sekä asuin- ja liikealueeseen etelässä.
Historia.
Armenialaisten kansanmurhan alettua Osmanien valtakunnassa suuri määrä armenialaisia pakeni nykyiseen Libanoniin. Monet asettuivat Beirutjoen itärannalle, jonne 1930-luvulle tultaessa oli kehittynyt Bourj Hammoudin kaupunki. Oma kuntansa siitä tuli vuonna 1952. Nykyisen kokoinen asuinalue kasvoi 1970-luvulle saakka.
Väestö.
Bourj Hammoudin asukasluku on arviolta hieman alle 150 000 henkilöä. Kaupunki on yksi Lähi-idän tiheimmin asutetuista kaupungeista.
Asukkaiden valtaosa on edelleen Libanonin armenialaisia. Heidän lisäkseen kaupungissa asuu esimerkiksi Syyrian sisällissodan pakolaisia, sekä siirtotyöläisiä Etelä-Aasiasta.
Kalle Myllymaa

Kalle Myllymaa (s. 25. maaliskuuta 2002 Pori) on suomalainen jääkiekkoilija, joka edustaa Ranskan Ligue Magnusin Cergy-Pontoisea. Hän on pelipaikaltaan keskushyökkääjä, mutta Myllymaa osaa pelata myös laidassa.
Ura.
Seuraura.
Myllymaa aloitti jääkiekkoilun viisivuotiaana Porin Ässissä. Hän toimi kaudella 2017–2018 seuran C-nuorten kapteenina. Myllymaa oli tehoilla 9+8=17 joukkueen paras maalintekijä ja hän jakoi sisäisen pistepörssin voiton Thomas Hölsömäen kanssa. Myllymaa vahvisti myös Ässien B2-nuoria pudotuspeleissä, jotka päättyivät SM-hopeaan. Kaudella 2020–2021 hän nousi seuran U20-joukkueen kapteeniksi. Myllymaa oli joukkueen toiseksi paras pistemies Valtteri Karnarannan jälkeen tehoilla 14+24=38.
Kauden 2021–2022 kynnyksellä, syyskuussa 2021 Myllymaa teki Ässien kanssa kolmivuotisen SM-liigasopimuksen. Hän teki liigadebyyttinsä runkosarjan viidennellä kierroksella 18. syyskuuta 2021 Oulun Kärppiä vastaan. Myllymaa merkittiin Ässien kolmosketjun vasempaan laitaan toista liigaotteluaan pelanneen Feetu Knihdin ja kolmatta liigaotteluaan pelanneen Jami Virtasen viereen. Hän sai ottelussa jääaikaa 10.59 minuuttia ja Myllymaa keräsi teholukeman –1. Hän sai myös yhden kahden minuutin jäähyn koukkaamisesta. Liigauransa avausmaalin Myllymaa teki neljännessä ottelussaan 28. tammikuuta 2022 Saimaan Palloa vastaan. Hän teki Ässien 5–6-tappioon päättyneessä samassa ottelussa myös kolme syöttöpistettä. Markku Tähtinen valitsi Myllymaan ottelun Alumnien tähtien kakkostähdeksi. Hän pelasi SM-liigassa kauden aikana kaikkiaan 22 runkosarjaottelua tehopistein 2+5=7. Hän pelasi miesten pelejä myös kolmen ottelun verran lainalla Mestis-joukkue Kokkolan Hermeksessä tammikuussa 2022, kun Ässät lainasi sinne Myllymaan ja kuusi muuta nuorta pelaajaansa joukkueessa ilmenneiden koronavirustartuntojen myötä. Suurimman osan kaudestaan hän pelasi kuitenkin Ässien U20-joukkueessa. Myllymaa oli tehoilla 11+34=45 joukkueen paras syöttäjä ja toiseksi paras pistemies Leevi Viitalan jälkeen.
Myllymaa pelasi kaudella 2022–2023 SM-liigassa 26 runkosarjaottelua tehopistein 2+3=5. Hän pelasi ison osan kaudestaan vielä myös Ässien U20-joukkueessa. Hän aloitti kauden 2023–2024 Ässissä, mutta lokakuussa 2023 hänen sopimuksensa purettiin yhteisymmärryksessä. Hän pelasi Ässissä kolmen kauden ajan yhteensä 51 runkosarjaottelua.
Toukokuussa 2024 Myllymaa siirtyi juhannusviikolle ulottuvalla koesopimuksella Mestis-joukkue Jokereihin. Koesopimuksen päätyttyä 25. kesäkuuta Myllymaa siirtyi kauden 2024–2025 kattavalla sopimuksella Ranskan Ligue Magnusinin Cergy-Pontoiseen.
Maajoukkueura.
Myllymaa on pelannut kaksi nuorten ja viisi poikien maaottelua.
Muuta.
Myllymaa harrasti lapsena myös yleisurheilua. Hänen isänsä Jouni Myllymaa on toiminut Ässien junioripäällikkönä ja monivuotisena juniorivalmentajana.
Kalle Myllymaa on maininnut esikuvikseen Sidney Crosbyn ja Pavel Datsjukin.
MATE

MATE (/ˈmɑːteɪ/) on vapaan ja avoimen lähdekoodin työpöytäympäristö, joka toimii Linux- ja BSD-käyttöjärjestelmissä. Nimi on peräisin Etelä-Amerikassa kasvavasta kasvista "yerba maté".
MATE-projekti alkoi forkkina GNOME 2:sta vastauksena GNOME 3:n muutoksiin. GNOME 3 erosi perinteisestä työpöytäsuunnittelusta uudella GNOME Shell käyttöliittymällä. Arch Linuxin käyttäjä nimeltä Perberos aloitti MATE-projektin.
Versiossa 1.26 MATE lisäsi Wayland-tuen.
Jääräpää Santini

Jääräpää Santini ("The Great Santini") on Lewis John Carlinon käsikirjoittama ja ohjaama yhdysvaltalainen komediallinen draamaelokuva vuodelta 1979. Pat Conroyn omaelämäkerralliseen romaaniin "Suuri Santini" perustuva elokuva kertoo Yhdysvaltojen merijalkaväen lentäjäupseerista (Robert Duvall), jonka perhe, etenkin teinipoika Ben (Michael O’Keefe), kärsii isänsä sotilaallisista kasvatusmenetelmistä ja äärikonservatiivisista mielipiteistä 1960-luvun yhteiskunnallisen vapautumisen vuosina.
Robert Duvall oli roolistaan parhaan miespääosan Oscar-ehdokkaana, mutta palkinnon vei Robert De Niro elokuvasta "Kuin raivo härkä".
Arvioita.
"Video-oppaassa" vuodelta 1994 Kari Salminen kuvaa "Jääräpää Santinia" kepeän ironian täyttämäksi tutkielmaksi ”tosielämän psykopaatista, amerikkalaisesta miesten miehestä”. Hänestä Duvall suoriutuu roolistaan hyvin, mutta käsikirjoitus ei tavoita Pat Conroyn romaanin vakavia perusasetelmia. Hän antaa elokuvalle kolme tähteä viidestä, mikä vastaa sanallista arviota ”hyvä”.
Blackton

Blackton on muun muassa seuraavien yhdysvaltalaisten henkilöiden sukunimi:
Naapurit

Naapurit tarkoittaa seuraavia asioita: